Dôvodová  správa

Všeobecná časť
	
	Podľa § 1 ods. 6 zákona č. 240/1998 Z.z. o poľnohospodárstve a o zmene a doplnení ďalších zákonov v znení zákona č. 361/2000 Z.z. sa umožňuje upraviť sumu poskytnutých prostriedkov zo štátneho rozpočtu na príslušný kalendárny rok o vplyv inflácie uvedenej v zákone o štátnom rozpočte. Spôsob úpravy poskytnutých prostriedkov štátneho rozpočtu v príslušnom kalendárnom roku navrhovaný v predloženom nariadení vlády Slovenskej republiky je vypracovaný v súlade so splnomocňovacím ustanovením cit. zákona (§ 1 ods. 7).
	Na základe uvedeného je vypracovaný mechanizmus valorizácie dotácií, ktorý zohľadňuje saldo dopadu zmeny cien vstupov na náklady výroby a dopadu zmeny cien poľnohospodárskych výrobkov na tržby za poľnohospodárske výrobky.
	Uvedený postup sa navrhuje z toho dôvodu, že inflácia vyjadrená indexom spotrebiteľských cien  presne nevyjadruje zmenu hospodárskych podmienok pre podnikanie v poľnohospodárstve. Pre tieto je rozhodujúci vývoj cien výrobných vstupov do poľnohospodárstva na jednej strane a cien poľnohospodárskych výrobkov na strane druhej. Nakoľko v období zostavovania štátneho rozpočtu nie sú známe skutočné hodnoty cenových indexov pre rozpočtový rok, navrhuje sa použiť údaje publikované štatistickým úradom za rok predchádzajúci, t.j. posledné dostupné údaje o skutočnosti. I keď by bolo možné zabezpečiť vypracovanie prognózy cenového vývoja, rozdiely medzi prognózovaným a skutočným vývojom cien by skomplikovali konečné zúčtovanie vzťahov so štátnym rozpočtom.
	Navrhuje sa, aby valorizácia dotácií v príslušnom kalendárnym roku bola vykonávaná tak, aby kompenzovala negatívne dosahy roztvárania tzv. cenových nožníc na hospodársky výsledok, ku ktorému dochádza vtedy, ak jednoduchý pomer indexu cien poľnohospodárskych výrobkov a vstupov do poľnohospodárstva je menší ako 100.
	Pretože zmeny cien vstupov ovplyvňujú len parciálnu časť nákladov, a to tie, ktoré majú charakter vstupov, navrhuje sa pri prepočte vychádzať nie z celkových nákladov, ale z výrobnej spotreby a z odpisov.
	Predložený návrh nariadenia vlády je v súlade s Ústavou SR a súvisiacimi predpismi.

	Prijatie navrhovaného nariadenia vlády bude mať dopad na štátny rozpočet, ktorý je osobitne rozpracovaný v ekonomickom rozbore k tomuto návrhu.
	Predložený návrh nebude mať dopad na nárast počtu zamestnancov.
	Problematika upravovaná v predloženom návrhu nariadenia vlády nie je v práve EÚ upravená. 

Osobitná časť

K § 1
	Ustanovuje sa spôsob úpravy poskytnutých prostriedkov štátneho rozpočtu v príslušnom kalendárnom  roku. Ich výpočet a východiská pre takýto výpočet je upravený v prílohe k nariadeniu vlády.

K § 2
	Účinnosť sa navrhuje dňom 1. januára 2002..

2